ΠΕΡΙΦΕΡΕΙΑ ΚΡΗΤΗΣ

ΓΡΑΦΕΙΟ ΤΥΠΟΥ

ΔΕΛΤΙΟ ΤΥΠΟΥ

10-8-2023

**Ο Περιφερειάρχης σε συνάντηση του με τον Αρχιεπίσκοπο ανακοίνωσε την χρηματοδότηση αναστήλωσης και αποκατάστασης του Αγ Μήνα 130 χρόνια μετά τα εγκαίνια του.**

**Ευχαριστίες Αρχιεπισκόπου για τις δρομολογούμενες παρεμβάσεις στο εμβληματικό μνημείο που έχει υποστεί φθορές από τον χρόνο και τους σεισμούς**

Τη χρηματοδότηση του έργου αναστήλωσης και αποκατάστασης από τις φθορές του χρόνου και τους σεισμούς του εμβληματικού Μητροπολιτικού ναού του Αγίου Μηνά-πολιούχου του Ηρακλείου, ανακοίνωσε σήμερα στον Αρχιεπίσκοπο Κρήτης κ.κ. Ευγένιο και στο ενοριακό συμβούλιο του Αγίου Μηνά ο Περιφερειάρχης Κρήτης Σταύρος Αρναουτάκης. Όπως ανέφερε ο Περιφερειάρχης κατά την επίσκεψή του στην Αρχιεπισκοπή παρόντος και του Εντεταλμένου συμβούλου Πολιτισμού Κώστα Φασουλάκη, η αποκατάσταση θα γίνει μετά την δρομολογούμενη ήδη υπογραφή προγραμματικής σύμβασης μεταξύ Υπουργείου Πολιτισμού-Περιφέρειας Κρήτης και Αρχιεπισκοπής Κρήτης ενώ έγινε επικοινωνία με την Υπουργό Πολιτισμού Λίνα Μενδώνη για τον συντονισμό και επίσπευση των διαδικασιών.

Το αναγκαίο έργο με τις παρεμβάσεις στερέωσης αναστήλωσης και αποκατάστασης θα γίνει με βάση την μελέτη που έχει ήδη χρηματοδοτήσει η Περιφέρεια και έχει εκπονήσει το Εθνικό Μετσόβιο Πολυτεχνείο.

«Δρομολογούμε τις διαδικασίες υπογραφής της προγραμματικής σύμβασης, οι πόροι είναι διασφαλισμένοι και αμέσως θα γίνει δημοπράτηση του έργου», ανέφερε χαρακτηριστικά ο Περιφερειάρχης Σταύρος Αρναουτάκης. Ο Περιφερειάρχης ταυτόχρονα επισήμανε την σημαντικότητα αλλά και την αναγκαιότητα υλοποίησης της στατικής επάρκειας του ιστορικού Μητροπολιτικού Ναού για ένα έργο που συνδέεται άμεσα με την Εκκλησία, την κοινωνία την ιστορία μας, την ανάδειξη του Πολιτισμού, των μνημείων μας, με το δεδομένο ότι, ο Ναός έχει χαρακτηριστεί από το Υπουργείο Πολιτισμού πριν δεκαετίες ως ιστορικό μνημείο.

Από την πλευρά του ο Αρχιεπίσκοπος Κρήτης κκ Ευγένιος παρόντος και του πρωτοσυγκέλου της Αρχιεπισκοπής Βαρθολομαίου και των μελών του Εκκλησιαστικού συμβουλίου του Αγίου Μηνά ευχαρίστησε θερμά τον Περιφερειάρχη για το έμπρακτο και διαχρονικό όπως είπε ενδιαφέρον του για την Εκκλησία αλλά και στα θέματα κοινωνικής αλληλεγγύης και προσφοράς. Ο σεβασμιότατος Αρχιεπίσκοπος Κρήτης ανέφερε ότι είναι η πρώτη φορά από τα εγκαίνια του Αγίου Μηνά δηλαδή μετά από 130 χρόνια που χάρη στην Περιφέρεια Κρήτης θα γίνουν έργα αναστήλωσης- αποκατάσταση, ευχαριστώντας επίσης τον κ. Αρναουτάκη για την χρηματοδότηση της μελέτης που έχει ήδη ολοκληρωθεί όπως ευχαριστίες εξέφρασε στον Εντεταλμένο σύμβουλος Πολιτισμού Κώστα Φασουλάκη για το ενδιαφέρον που επέδειξε αλλά και την βοήθεια του. Παράλληλα με τον Αρχιεπίσκοπο κκ Ευγένιο ευχαριστίες προς τον Περιφερειάρχη εξέφρασαν και τα παριστάμενα μέλη του Εκκλησιαστικού συμβουλίου του Αγίου Μηνά, ενώ στο τέλος της συνάντησης στην Αρχιεπισκοπή όλοι μαζί επισκέφτηκαν τον Μητροπολιτικό Ναό του Αγίου Μηνά όπου σε διάφορα σημεία εξωτερικά και εσωτερικά είδαν τις φθορές που έχει υποστεί από το χρόνο και τους σεισμούς η Εκκλησία-μνημείο και που έχουν καταγραφεί αναλυτικά στην επιστημονική μελέτη.